Document ID: 32009D0369

POLIITIKA- JA JULGEOLEKUKOMITEE OTSUS ATALANTA/3/2009,
21. aprill 2009,
Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks korraldatud Euroopa Liidu sõjalise operatsiooni (Atalanta) panustajate komitee asutamise kohta
(2009/369/ÜVJP)
POLIITIKA- JA JULGEOLEKUKOMITEE,
võttes arvesse Euroopa Liidu lepingut, eriti selle artikli 25 kolmandat lõiku,
võttes arvesse nõukogu 10. novembri 2008. aasta ühismeedet 2008/851/ÜVJP, mis käsitleb Euroopa Liidu sõjalist operatsiooni Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks (Atalanta), (1) eriti selle artikli 10 lõiget 5,
ning arvestades järgmist:
(1)
Ühismeetme 2008/851/ÜVJP artikli 10 lõike 5 kohaselt volitas nõukogu poliitika- ja julgeolekukomiteed tegema asjakohaseid otsuseid operatsiooni Atalanta panustajate komitee loomiseks.
(2)
7., 8. ja 9. detsembril 2000 Nice’is ning 24. ja 25. oktoobril 2002 Brüsselis kokku tulnud Euroopa Ülemkogu järeldustega nähti ette kolmandate riikide kriisiohjamisoperatsioonides osalemise ning panustajate komitee asutamise kord.
(3)
Panustajate komiteel on operatsiooni Atalanta igapäevases juhtimises võtmeroll. See on põhifoorumiks, kus osalevad riigid käsitlevad ühiselt küsimusi, mis on seotud nende relvajõudude kasutamisega operatsioonis. Poliitika- ja julgeolekukomitee, mis teostab operatsiooni üle poliitilist kontrolli ja strateegilist juhtimist, võtab arvesse panustajate komitee seisukohti.
(4)
Kooskõlas Euroopa Liidu lepingule ja Euroopa Ühenduse asutamislepingule lisatud Taani seisukohta käsitleva protokolli artikliga 6 ei võta Taani osa Euroopa Liidu kaitsepoliitilise tähendusega otsuste ja meetmete väljatöötamisest ning rakendamisest,
ON TEINUD JÄRGMISE OTSUSE:
Artikkel 1
Asutamine ja pädevus
Käesolevaga asutatakse Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks korraldatud Euroopa Liidu sõjalise operatsiooni (Atalanta) panustajate komitee. Selle pädevus on sätestatud 2000. aasta detsembris Nice’is ja 2002. aasta oktoobris Brüsselis kokku tulnud Euroopa Ülemkogu järeldustes.
Artikkel 2
Koosseis
1. Panustajate komitee liikmeteks on
-
kõikide liikmesriikide esindajad;
-
operatsioonis osalevate ja sellesse märkimisväärse sõjalise panuse andnud lisas nimetatud kolmandate riikide esindajad.
2. Panustajate komitee koosolekutest võtavad osa ELi operatsiooni ülem ja Euroopa Liidu sõjalise staabi peadirektor või nende esindajad ning komisjoni esindajad.
3. Asjakohastele aruteluetappidele võidakse vajaduse korral kutsuda kolmandaid isikuid.
Artikkel 3
Eesistumine
Ilma et see piiraks eesistujariigi õigusi, on panustajate komitee eesistujaks peasekretär/kõrge esindaja või tema esindaja tihedas koostöös eesistujariigiga ja Euroopa Liidu sõjalise komitee esimehe või tema esindajaga.
Artikkel 4
Koosolekud
1. Eesistuja kutsub panustajate komitee regulaarselt kokku. Kui asjaolud seda nõuavad, võib eesistuja algatusel või liikme taotlusel kutsuda kokku erakorralise koosoleku.
2. Eesistuja saadab eelnevalt välja esialgse päevakorra ja koosolekuga seotud dokumendid. Pärast iga koosolekut saadetakse laiali selle kokkuvõte.
Artikkel 5
Menetlus
1. Kui lõikest 3 ei tulene teisiti ning ilma et see piiraks poliitika- ja julgeolekukomitee pädevust ja ELi operatsiooni ülema vastutust:
-
on nõutav operatsiooni panustavate riikide esindajate ühehäälsus, kui panustajate komitee teeb otsuseid operatsiooni igapäevase juhtimise kohta;
-
on nõutav panustajate komitee liikmete ühehäälsus, kui panustajate komitee annab soovitusi tegevuse planeerimise, sealhulgas eesmärkide võimaliku kohandamise kohta.
Liikme hääletamisest loobumine ei välista ühehäälsust.
2. Eesistuja teeb kindlaks, et kohal on enamus riikide esindajaid, kellel on õigus arutelust osa võtta.
3. Kõik menetlusküsimused lahendatakse koosolekul kohalviibivate liikmete lihthäälteenamusega.
4. Taani ei osale panustajate komitee otsuste tegemisel.
Artikkel 6
Konfidentsiaalsus
1. Panustajate komitee koosolekute ja menetluste suhtes kohaldatakse nõukogu julgeolekueeskirju. Eelkõige peab panustajate komitee esindajatel olema nõuetekohane julgeolekuluba.
2. Panustajate komitee arutelude suhtes kehtib ametisaladuse hoidmise kohustus, välja arvatud kui panustajate komitee ei ole ühehäälselt otsustanud teisiti.
Artikkel 7
Jõustumine
Käesolev otsus jõustub selle vastuvõtmise päeval.
Brüssel, 21. aprill 2009

Labels: 11
5
12
18
15